A continuació es destaquen algunes de les principals novetats relacionades amb la responsabilitat social a nivell català, estatal i internacional.
Creació de l'Observatori d'Economia Circular.
El Govern de Catalunya ha fet una aposta clara per a l'impuls de l'economia verda i circular (l'Estratègia d'impuls a l'economia verda i a l'economia circular).
L'objectiu d'aquest observatori Catalunya Circular és precisament visibilitzar els esforços que fa Catalunya en matèria d'economia verda i circular i fer difusió dels èxits assolits.
Això permetrà que les iniciatives existents es repliquin i també facilitarà avançar en el coneixement existent, integrant plenament la circularitat en l'economia catalana.
Segona Edició del Natural Capital Summit.
Durant el mes de juny s'ha celebrat la segona edició del Natural Capital Summit, esdeveniment que té com a objectiu veure com s'està «Treballant sobre terreny» a nivell internacional per a millorar les polítiques ambientals.
L'acte ha comptat amb la participació d'experts de governs i institucions, món empresarial i acadèmic i entitats del Tercer Sector que han ofert una panoràmica sobre com la consideració del capital natural, és a dir, -el conjunt de reserves de recursos naturals d'un ecosistema-, guanya pes en les polítiques i línies de treball comunitàries.
La Setmana dels Horaris és un espai de diàleg, conversa i reflexió que vol incidir en la reforma dels horaris de manera que s'assoleixi l'adaptació a uns temps més humans i cívics en el marc de l'impuls de la Catalunya que ve.
D'aquesta manera, vol esdevenir un espai per plantejar impulsa la Iniciativa per a la Reforma Horària i que compta amb el suport institucional de la Generalitat de Catalunya.
Des de fa 3 anys, l'esdeveniment ofereix moltes maneres d'actuar per la Natura.
Convida la ciutadania a formar part de les entitats, col·laborant en projectes de voluntariat ambiental i a implicar-se activament en la defensa el medi ambient.
La Setmana de la Natura actualment és l'esdeveniment ambiental més gran de Catalunya: amb més de 300 accions per la natura, entitats i organitzacions de diversos àmbits involucrades, i una participació esperada de més de 30.000 persones.
Per primera vegada, es posa en marxa una prova pilot formativa sobre la persona de referència per a la prevenció d'assetjament a les empreses.
Des de la publicació del Protocol per a la prevenció i abordatge de l'assetjament sexual i per raó de sexe a l'empresa, el Consell de Relacions Laborals segueix avançant en aquesta línia.
En aquests moments, el Consell treballa en un programa per facilitar la implementació del protocol i ha iniciat una prova pilot per a testar el programa formatiu proposat per les organitzacions sindicals i empresarials més representatives a Catalunya i la Generalitat.
Normativa sobre les bosses de plàstic.
El 19 de maig es va publicar al BOE el Reial Decret 293/2018 de 18 de maig sobre la reducció del consum de bosses de plàstic per part del Ministeri de Medi Ambient.
La llei estableix la prohibició, a partir de l'1 de juliol, d'entregar gratuïtament als consumidors bosses de plàstic, amb l'excepció de les que es consideren molt lleugeres (és a dir, de grossària inferior a 15 microns) o les compostes almenys del 70 per cent de plàstic reciclat.
Els preus orientatius s' estableixen en un annex del Reial Decret.
A punt per l'aprovació de la Llei Orgànica de Protecció de Dades.
Ja s'han engegat els tràmits parlamentaris per aprovar el Projecte de Llei Orgànica de Protecció de Dades de Caràcter Personal proposat pel Ministeri de Justícia.
Després de l'entrada en vigor del Reglament General de Protecció de Dades (RGPD) el passat 25 de maig, el Ministeri vol que aquesta llei serveixi per adaptar l'actual Llei Orgànica 15/1999, de 13 de desembre, de protecció de dades de caràcter personal (LOPD) a les exigències previstes en el text europeu i per tancar qualsevol dubte entorn a l'aplicabilitat del mateix a casa nostra.
La Xarxa Espanyola del Pacte Mundial ha publicat la "Guia Sectorial en ODS del Sector agroalimentari".
La guia, que ha estat desenvolupada per grans empreses, pimes, entitats del tercer sector, associacions i federacions empresarials, així com per diferents organismes de Nacions Unides, identifica els reptes als quals s'enfronta el sector al nostre país per complir amb l'Agenda 2030 i proposa claus per superar-los.
La publicació destaca les oportunitats, assenyala pautes d'actuació i dóna visibilitat als esforços que algunes empreses espanyoles del sector ja estan fent, perquè serveixin d'inspiració.
El bonus de prevenció, un sistema de reducció de les cotitzacions per contingències professionals.
Els bonus de prevenció són uns sistemes d'incentius regulats al Reial Decret 132/2017 de 10 de març que persegueixen afavorir aquelles organitzacions que hagin contribuït de manera eficient i contrastable a la reducció de la sinistralitat laboral.
El bonus té un incentiu de reducció econòmica del 5% de les quotes per contingències professionals corresponents al període d'observació.
Observatori Espanyol de l'Economia Circular.
El Club d'Excel·lència en Sostenibilitat ha posat en marxa l' Observatori Espanyol d'Economia Circular, amb la col·laboració de CEMEX, Mahou San Miguel i Saint-Gobain Placo, i amb l'assessorament del Ministeri d'Agricultura i Pesca, Alimentació i Medi Ambient i KPMG.
L'observatori vol convertir-se en un fòrum de referència en matèria d'economia circular mitjançant un espai de diàleg entre empreses, administracions publiques i experts en la matèria per poder promoure l'adopció de bones pràctiques i la promoció de polítiques públiques a Espanya.
La FAO demanda regles per a l'impuls del comerç d'aliments saludables.
L'Organització de les NNUU per a l'Alimentació i l'Agricultura, mundialment coneguda com FAO (Food and Agriculture Organization) presenta l' Informe de polítiques alimentàries mundials de 2018 elaborat per IFPRI que tracta amb detall el creixent descontent amb el fenomen de la globalització i analitza com la integració global a través del comerç, la inversió, la migració, les dades obertes, les polítiques dels països desenvolupats i la governança, es pot aprofitar per beneficiar al sistema alimentari global.
El Ple del Parlament Europeu adopta la nova normativa ecològica de la Unió Europea.
El 19 d'abril el Parlament Europeu va adoptar el text per a una nova regulació ecològica, segons l'acordat preliminarment pel Consell i la Comissió Parlamentària d'Agricultura el novembre de 2017.
IFOAM EU, el moviment per a la defensa de l'agricultura i l'alimentació ecològica, ara demana a la Unió que col·labori en l'aplicació i actes delegats per garantir que la regulació s'apliqui al treball diari de totes les parts de la cadena de producció ecològica: agricultors, productors, comerciants i sistema de control.
Reglament Europeu de Protecció de dades.
A l'abril de 2016 es va aprovar el Reglament (UE) 2016/679 del Parlament i del Consell, relatiu a la protecció de les persones físiques pel que fa al tractament de dades personals i a la lliure circulació d'aquestes dades.
Aquesta nova regulació, que per primera vegada es fa a través d'un reglament europeu, té com a finalitat establir un marc legal comú d'aplicació per a tots els Estats membres de la Unió Europea, que permeti als ciutadans un millor control de les seves dades personals, alhora que s'estableix un mercat únic digital que redueixi la burocràcia existent.
El Forest Stewardship Council (FSC) ha llançat una nova certificació (FSC-PRO-30-006 ).
La FSC-PRO-30-006 té com a objectiu crear incentius per preservar el valor dels serveis ecosistèmics en boscos gestionats amb responsabilitat.
Aquest nou procediment facilitarà als propietaris forestals, petits propietaris i comunitats, les eines per verificar i mesurar els seus impactes positius en els serveis dels ecosistemes (així com la conservació de la biodiversitat o del sòl).
La certificació estarà a punt per al seu ús a partir del 21 d'agost de 2018 i el FSC proporcionarà capacitació als gestors forestals que vulguin utilitzar el procediment.
El Parlament Europeu aprova l'informe Gambús i el paquet sobre economia circular.
El Parlament Europeu ha aprovat el paquet legislatiu sobre economia circular ("Waste Package") que modifica les directives d'abocadors, residus, envasos i aparells elèctrics i electrònics.
Així mateix, l'Eurocambra també ha recolzat l'informe de l'eurodiputat català Francesc Gambús per a la simplificació de la legislació mediambiental.
Els objectius que s'estableixen a nivell europeu son: Arribar al 65% de reciclatge, assolir el 70% de reciclatge d'embalatges, reduir el malbaratament alimentari al 50% i que els residus municipals que acabin en abocadors sigui el 10% per al 2035.
Celebració de la Setmana Europea del Desenvolupament Sostenible.
La iniciativa europea ha recollit una gran varietat d'iniciatives de desenvolupament sostenible, i aquest any Catalunya ha estat la comunitat autònoma espanyola amb més projectes presentats.
Entre les iniciatives trobem: La Setmana de la Natura, tallers de Natura Urbana a Barcelona, la Setmana de la Sostenibilitat, la Setmana de l'Energia i la contribució del Consell de Relacions Laborals de Catalunya als ODS (Objectius de Desenvolupament Sostenible), posant l'accent en aquells objectius més relacionats amb els àmbits de treball del Consell de Relacions Laborals.